Bokke skuif Wallis uit vierde plek op ranglysDie Springbokspan buig Vrydag na ‘n wedstryd teen Japan by die Kumagaya-stadion. Suid-Afrika is nou vierde op die ranglys. (Foto: Shuji Kajiyama/AP) Die een week op en die volgende week af. Dít is die klimtolspeletjie wat Wêreldrugby met sy ranglys speel. Die All Blacks was voor die naweek se laaste reeks Wêreldbeker-opwarmwedstryde nog eerste op die ranglys. Nadat die Kiwi’s Tonga Saterdagoggend in Hamilton met 92-7 oorrompel het, sou ŉ mens verwag het dat hulle in die boonste plek sou bly. Maar nee, Ierland, wat Wallis in Dublin met 17-10 geklop het, het bó die All Blacks ingeskuif. Die ranglys is Maandag die laaste keer voor die WB-toernooi aangepas en sal vir die volgende twee weke so bly. Daar was darem ook goeie nuus vir die Bokke, wat Japan met 41-7 in Koemagajoe geklop het. Die Bokke het bó Wallis tot die vierde plek opgeskuif, met Ierland, Nieu-Seeland en Engeland bó die Bokke. Die Bokke, wat saam met die All Blacks (tweede), Italië (14de), Kanada (22ste) en Namibië (23ste) in Groep B van die WB meeding, het hul basis na Kagoesjima in die suidweste van Japan verskuif waar hulle die volgende paar dae gaan vertoef en oefen. Ranglys (met vorige posisie tussen hakies): 1. Ierland (2), 2. Nieu-Seeland (1), 3. Engeland (3), 4. Suid-Afrika (5), 5. Wallis (4), 6 Australië (6), 7. Skotland (7), 8. Frankryk (8), 9. Fidji (9), 10. Japan (10), 11. Argentinië (11), 12. Georgië (12), 13. VSA (14), 14. Italië (13).*